Document ID: 32010D0476

ΑΠΌΦΑΣΗ ΤΗΣ ΕΠΙΤΡΟΠΉΣ
της 30ής Αυγούστου 2010
για τροποποίηση της απόφασης 2006/593/ΕΚ για τον καθορισμό ενδεικτικής κατανομής ανά κράτος μέλος των πιστώσεων ανάληψης υποχρεώσεων στο πλαίσιο του στόχου «Περιφερειακή ανταγωνιστικότητα και απασχόληση» κατά την περίοδο 2007-2013 όσον αφορά την Τσεχική Δημοκρατία και τη Σλοβακία
[κοινοποιηθείσα υπό τον αριθμό Ε(2010) 5818]
(2010/476/ΕΕ)
Η ΕΥΡΩΠΑΪΚΗ ΕΠΙΤΡΟΠΗ
Έχοντας υπόψη:
τη συνθήκη για τη λειτουργία της Ευρωπαϊκής Ένωσης,
τον κανονισμό (ΕΚ) αριθ. 1083/2006 του Συμβουλίου, της 11ης Ιουλίου 2006, περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο και το Ταμείο Συνοχής και την κατάργηση του κανονισμού (ΕΚ) αριθ. 1260/1999 (1), και ιδίως το άρθρο 18 παράγραφος 2,
Εκτιμώντας τα ακόλουθα:
(1)
Η Επιτροπή, με την απόφαση 2006/593/ΕΚ (2), καθόρισε ενδεικτική κατανομή ανά κράτος μέλος των πιστώσεων ανάληψης υποχρεώσεων στο πλαίσιο του στόχου «Περιφερειακή ανταγωνιστικότητα και απασχόληση» κατά την περίοδο 2007 έως 2013.
(2)
Σύμφωνα με την παράγραφο 10 του παραρτήματος ΙΙ του κανονισμού (ΕΚ) αριθ. 1083/2006, το 2010 διαπιστώθηκε ότι το σωρευμένο ΑΕγχΠ για τα έτη 2007 έως 2009 στην Τσεχική Δημοκρατία, την Πολωνία και την Σλοβακία απέκλινε κάθε ένα κατά περισσότερο από ± 5 % από το σωρευμένο ΑΕγχΠ που είχε εκτιμηθεί σύμφωνα με την παράγραφο 9 του παραρτήματος ΙΙ του κανονισμού (ΕΚ) αριθ. 1083/2006, μεταξύ άλλων ως συνέπεια των μεταβολών των συναλλαγματικών ισοτιμιών. Τα ποσά που διατίθενται για την περίοδο 2011 έως 2013 στην Τσεχική Δημοκρατία, και την Σλοβακία θα πρέπει, συνεπώς, να τροποποιηθούν αναλόγως.
(3)
Σύμφωνα με τα σημεία 16 και 17 της διοργανικής συμφωνίας, της 17ης Μαΐου 2006, μεταξύ του Ευρωπαϊκού Κοινοβουλίου, του Συμβουλίου και της Επιτροπής για δημοσιονομική πειθαρχία και χρηστή δημοσιονομική διαχείριση (3), η Επιτροπή εξέδωσε, στις 16 Απριλίου 2010, την ανακοίνωση σχετικά με την τεχνική προσαρμογή του δημοσιονομικού πλαισίου για το 2011 σύμφωνα με την εξέλιξη του ΑΕΕ, συμπεριλαμβανόμενης της προσαρμογής των χορηγηθέντων ποσών, από κονδύλια για τη στήριξη της συνοχής, στα κράτη μέλη των οποίων το πραγματικό ΑΕγχΠ παρουσιάζει απόκλιση από το εκτιμώμενο ΑΕγχΠ κατά την περίοδο 2007-2009 (4), με την οποία ενημέρωνε ότι για την Τσεχική Δημοκρατία είναι αναγκαία θετική προσαρμογή 237 045 801 EUR και για την Σλοβακία 137 711 534 EUR, που θα κατανεμηθούν εξίσου τα έτη 2011, 2012 και 2013.
(4)
Για να καθοριστούν τα ποσά που κατανέμονται στα οικεία κράτη μέλη, είναι αναγκαίο να ληφθεί υπόψη η κατ’ αναλογία κατανομή μεταξύ των στόχων «Σύγκλιση» και «Περιφερειακή ανταγωνιστικότητα και απασχόληση» στην τρέχουσα περίοδο προγραμματισμού 2007-2013 για κάθε οικείο κράτος μέλος και η ανάγκη να γίνει πιο αποδοτική αξιοποίηση της κατανομής των πόρων σε σχέδια που εφαρμόζονται σήμερα. Συνεπώς, η παρούσα απόφαση θα πρέπει να κατανέμει μόνο το μέρος των συνολικών θετικών προσαρμογών σχετικά με το στόχο «Περιφερειακή ανταγωνιστικότητα και απασχόληση».
(5)
Συνεπώς, πρέπει να τροποποιηθεί αναλόγως η απόφαση 2006/593/ΕΚ,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το παράρτημα Ι της απόφασης 2006/593/ΕΚ αντικαθίσταται από το κείμενο του παραρτήματος της παρούσας απόφασης.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 30 Αυγούστου 2010.

Labels: 2
18
15
19